b"\n_START_ARTICLE_\nMonestir de Saint Paul de Mausole\n_START_SECTION_\nHist\xc3\xb2ria\n_START_PARAGRAPH_\nUna llegenda ens parla del lloc, abans de la fundaci\xc3\xb3 del monestir. Aquest territori fou ocupat per una fam\xc3\xadlia de camperols que fugien d'alguna guerra. Paulus, un membre d'aquesta fam\xc3\xadlia, estava treballant la terra quan van arribar uns enviats de la di\xc3\xb2cesi de Saint-Paul-Trois-Ch\xc3\xa2teaux (Droma, Roine-Alps). Li oferien el lloc del bisbe Torquatus, que havia mort feia poc. Paulus va refusar l'oferta i, mentre clavava a terra la vara que feia servir per guiar els bous, va dir als missatgers que acceptaria el c\xc3\xa0rrec quan aquella vara flor\xc3\xads. Miraculosament, la branca seca va brotar i florir en aquell moment._NEWLINE_Al lloc del miracle es va aixecar un oratori, on es venerava la santa rel\xc3\xadquia. De fet la primera not\xc3\xadcia d'una esgl\xc3\xa9sia dedicada als sants Pau i Andreu es troba el 982. El monestir es va fundar en aquella esgl\xc3\xa9sia el 1080 i ja portava el nom de Saint Paul de Mausole, sens dubte motivat per la proximitat del mausoleu rom\xc3\xa0 de Glanum._NEWLINE_Es tractava d'una can\xc3\xb2nica que va tenir activitat entre el 1080 i 1317. Depenia del bisbe d'Aviny\xc3\xb2, depend\xc3\xa8ncia confirmada el 1155 pel papa Adri\xc3\xa0 IV. Hom coneix la s\xc3\xa8rie de catorze prep\xc3\xb2sits que van dirigir la comunitat, des de Reinard fins Guiscard d'Aramon, que fou el darrer. El papa Joan XXII va aprovar la modificaci\xc3\xb3 de la casa, que va passar a estar regida per un ardiaca, el primer dels quals fou Guiscard, el darrer prep\xc3\xb2sit. Aquesta situaci\xc3\xb3 es va mantenir fins al 1605. Els darrers anys el lloc es trobava pr\xc3\xa0cticament abandonat, amena\xc3\xa7ava ru\xc3\xafna i les terres havien estat venudes als habitants de Sant Romieg._NEWLINE_En aquella data el lloc fou ocupat per una comunitat de franciscans que malvivien en l'antic monestir. Per ajudar-se econ\xc3\xb2micament, aquests acceptaren tenir cura de malalts mentals, el que els va permetre mantenir-se. El 1768 el centre va evitar el seu tancament a causa de tenir cura d'alienats. Durant la revoluci\xc3\xb3 el centre fou clausurat i els religiosos fugiren amb els malalts, de fet passaren a tenir cura dels malalts mentals a casa seva, amb les seves fam\xc3\xadlies. Es va tancar definitivament, com a centre religi\xc3\xb3s, el 1792._NEWLINE_Poc despr\xc3\xa9s Saint Paul de Mausole va tornar a obrir les seves portes ja com a centre de tractament de malalties mentals, activitat que encara desenvolupa. El lloc \xc3\xa9s conegut per haver acollit entre els seus murs el pintor Vincent van Gogh, des de maig de 1889 a maig de 1890.\n_START_SECTION_\nLes construccions\n_START_PARAGRAPH_\nLa part m\xc3\xa9s interessant del complex mon\xc3\xa0stic est\xc3\xa0 format per l'esgl\xc3\xa9sia el claustre i el campanar._NEWLINE_L'esgl\xc3\xa9sia actual possiblement es va aixecar entre els segles XI i XII. La fa\xc3\xa7ana, per\xc3\xb2, \xc3\xa9s del segle\xc2\xa0xviii. \xc3\x89s un edifici de tres naus, amb creuer i tres absis, el central molt m\xc3\xa9s ampli que les absidioles laterals. Les naus secund\xc3\xa0ries han estat molt modificades._NEWLINE_El claustre \xc3\xa9s pr\xc3\xa0cticament quadrat i combina les pilastres i les columnes dobles amb capitells. Aquests tenen una rica decoraci\xc3\xb3 que es conserva en relatiu bon estat. Hi ha decoraci\xc3\xb3 vegetal i tamb\xc3\xa9 alguns capitells amb figures._NEWLINE_El campanar \xc3\xa9s de planta quadrada i presenta exteriorment decoraci\xc3\xb3 amb bandes llombardes."